b'\n_START_ARTICLE_\nZmago Jelin\xc4\x8di\xc4\x8d Plemeniti\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani osnovni \xc5\xa1oli je nadaljeval \xc5\xa1olanje na poljanski gimnaziji, kasneje pa je za\xc4\x8del \xc5\xa1tudirati na Fakulteti za farmacijo ljubljanske univerze, a \xc5\xa1tudija ni kon\xc4\x8dal. Kot \xc5\xa1tudent je bil baletni plesalec v Slovenskem narodnem gledali\xc5\xa1\xc4\x8du Opera in balet v Ljubljani. Univerzitetno izobrazbo farmacevta je pridobil \xc5\xa1ele leta 2009 na Univerzi v Skopju.  Nato je decembra 2011 magistriral na Akademiji za diplomacijo in varnost v Beogradu z nalogo Problematika razmejitev slovenskih ozemelj s sosednjo Hrva\xc5\xa1ko._NEWLINE_Intenzivno zbira predvsem staro oro\xc5\xbeje, bankovce, vrednostne papirje in stare finan\xc4\x8dne dokumente. Kot numizmatik je v samozalo\xc5\xbebi izdal sedem knjig \xe2\x80\x93 katalogov bankovcev. Izdal je tudi knjigo Kozmetika iz rastlin. Je \xc5\xa1portni pilot, 8 let je bil predsednik, sedaj je \xc4\x8dastni predsednik Letalske zveze Slovenije. Je zaprise\xc5\xbeen sodni cenilec za podro\xc4\x8dje numizmatike, grboslovja in faleristike._NEWLINE_Ima sina Klemna Jelin\xc4\x8di\xc4\x8da Boeta. Z mlaj\xc5\xa1o \xc5\xbeeno Moniko Zupanc Jelin\xc4\x8di\xc4\x8d ima dve mladoletni h\xc4\x8deri, Aleksandro Tiso in Aleksijo Iris.\n_START_SECTION_\nKriminalna dejavnost in \xc5\xa1kandali\n_START_PARAGRAPH_\nZaradi organiziranja kraje muzejskega oro\xc5\xbeja iz zbirk Narodnega muzeja je bil leta 1975 obsojen na zaporno kazen. V zaporu na Dobu je odsedel tri leta in pol._NEWLINE_Med slovensko desetdnevno vojno leta 1991 je bil nekaj dni pripadnik paravoja\xc5\xa1ke enote, nato so ga slovenski varnostni organi priprli._NEWLINE_Leta 2003 je bilo na spletni strani udba.net med domnevnimi sodelavci Slu\xc5\xbebe dr\xc5\xbeavne varnosti objavljeno tudi njegovo ime, pozneje v knjigi Med svobodo in rde\xc4\x8do zvezdo pa tudi del njegovega osebnega dosjeja sodelavca; ozna\xc4\x8den je bil kot \xc2\xbbsodelavec v zvezi z izvorom sovra\xc5\xbene dejavnosti\xc2\xab. 6. julija 1987 naj bi bil registriran kot sodelavec s psevdonimom Padalec. Njegovo obve\xc5\xa1\xc4\x8devalno delo je bilo usmerjeno predvsem v Zdru\xc5\xbeeno kraljestvo in na slovensko emigracijo. Navedb o sodelovanju s SDV ni Jelin\xc4\x8di\xc4\x8d nikoli zanikal, ampak se je odgovorom izmikal. Leta 2002 je med predsedni\xc5\xa1ko kampanjo na vpra\xc5\xa1anje o sodelovanju  odgovoril: \xc2\xbbV Slu\xc5\xbebi dr\xc5\xbeavne varnosti sem bil najbolj\xc5\xa1i jugoslovanski agent in po meni so Angle\xc5\xbei posneli vse James Bondove filme\xc2\xab._NEWLINE_Kot \xc4\x8dlan Parlamentarne skup\xc5\xa1\xc4\x8dine Sveta Evrope se je leta 2013 zapletel v \xc5\xa1kandal na glasovanju o poro\xc4\x8dilu glede \xc4\x8dlovekovih pravic v Azerbajd\xc5\xbeanu. V neodvisni reviziji je bil osumljen, da je v zameno za podkupnino s \xc5\xa1e 13 sostorilci pomagal zavrniti kriti\xc4\x8dno poro\xc4\x8dilo. Ker se na obto\xc5\xbebe ni odzval, je leta 2018 prejel do\xc5\xbeivljenjsko prepoved delovanja v Svetu Evrope.'